
1 Dades generals

La vila de Bagà està situada al prepirineu, a l'extrem nord del Berguedà i al límit de la província de Barcelona.  Creix a la vall del riu Bastareny a 785 m d'altitud, arrecerada per la gran barrera del Cadí, el Penyes Altes de Moixeró (2260 m), la Tosa d'Alp (2537 m) i el Puigllançada (2406 m).

El municipi té un terme de 43 km2, dels quals una bona part estan dins del Parc Natural Cadí–Moixeró. El terme de Bagà limita al nord-est amb Castellar de N’Hug, al nord amb la Cerdanya (comunicada a través del túnel del Cadí), a l'oest amb Gisclareny; i a l'est i al sud amb Guardiola de Berguedà.

 Amb una  població  al voltant dels 2100 habitants, que majoritàriament viuen del turisme i del petit comerç i, cada vegada menys, de l'explotació forestal i la ramaderia (vaques pel consum de carn), arrossegant encara els problemes econòmics derivats de la crisi tèxtil i minera. 

2 L'Edat Mitjana

L'Edat Mitjana és un període de temps que els historiadors situen entre el segle V i el segle XV. Es consideren dos etapes ben diferenciades, la de l'Alta Edat Mitjana - dels segles V al XII - i la de la Baixa Edat Mitjana - entre els segles XII i el final del XIV -.

[image: image1.jpg]



2.1 L'Alta Edat Mitjana

Es caracteritza, perquè l'economia està basada, quasi exclusivament, en una agricultura molt arcaica. La terra representa el poder econòmic i social que correspon de forma efectiva als senyors feudals i a l’església (posseïdors de grans extensions). La població es concentra a les zones rurals, normalment al voltant d'algun castell o monestir (on protegir-se en moments de perill), dedicats al treball de la  terra, a algun ofici o al servei militar al senyor. La cultura queda restringida a la vida monàstica. 

L'estil arquitectònic del moment és el romànic. Es pot  distingir entre el romànic primer o primitiu del segle X i el  romànic clàssic dels segles XI i XII. Les  construccions més importants són les esglésies i els monestirs. Els edificis  romànics són de planta rectangular i normalment d'una o tres naus, no massa alts i molt massissos d'aspecte, amb poques i estretes obertures. En la construcció s'utilitzen  l'arc de mig punt, la volta de canó i els pilars que aguanten l'estructura, són molt amples i forts. La decoració està [image: image6.png]


representada per la pintura mural (al fresc) de colors molt vius, pels capitells de les columnes amb motius vegetals, mitològics i bíblics, per les talles de fusta del Crist en Majestat (clavat a la creu amb quatre claus, amb els braços rígids i amb corona de punxes, el rostre no manifesta patiment i el cos està cobert amb [image: image7.png]


una llarga túnica o amb un faldó que li arriba a la cintura o de la Mare de Déu (asseguda amb el nen a la falda).

2.2 La Baixa Edat Mitjana

A la Baixa Edat Mitjana, encara que l'agricultura és la base de la subsistència,  apareixen millores i altres fonts d'ingressos com el comerç i l'artesania. La demografia comença a créixer de forma espectacular. Molta gent deixa de viure al camp i se'n va a ciutat, on ja no depenen dels senyors. Sorgeix una classe social intermèdia, la dels burgesos (molts d'ells dedicats al comerç), els artesans i petits comerciants, els metges, els advocats... Els reis recuperen la seva autoritat  mentre els senyors feudals la perden. La cultura surt fora els monestirs cap a les universitats i les catedrals. 

L'estil arquitectònic dels segles XIII, XIV i XV és el gòtic. Com en el romànic també es poden distingir el gòtic primitiu, el clàssic i el tardà o flamíger. Les construccions gòtiques són molt més esveltes,  amb molta amplada i alçada, amb  molts finestrals i per tant molt lluminoses. Utilitzen l'arc apuntat o ogival, la volta de  creueria, alts i esvelts pilars. A l'exterior els arcbotants i contraforts donen solidesa a l' estructura. La decoració es caracteritza per la representació de motius vegetals als capitells de les columnes, la figura humana a les talles com la d'animals i plantes és molt més realista. El Crist crucificat cobert amb una faldilla, mostra dolor, el cos es desploma pel pes, té les cames creuades i els peus clavats amb un únic clau i a sobre del cap porta la corona de punxes. La Mare de Déu i el Nen han deixat de ser inexpressius, miren amb tendresa i somriuen.

3 La ciutat medieval

Cap al segle XI les viles i ciutats recuperen la seva importància. L'augment demogràfic, les millores en l'agricultura, el comerç, l'expansió dels oficis artesans..., lligat a una pèrdua de poder dels senyors feudals, són alguns dels factors que ho afavoreixen. Aquestes viles o ciutats sorgeixen en uns casos a partir d'antigues viles romanes o de l'expansió de petits nuclis rurals i, en d'altres, neixen al voltant de la fortalesa que les ha de defensar. 

Els trets més característics de les ciutats i viles de l'època seria la possessió de:

· Unes muralles que tanquen el recinte, amb portes d'accés i torres de defensa.

· L'església, situada més o menys al centre, és el lloc on es celebren les activitats religioses.

· El castell o fortalesa, residència del senyor feudal, situada a la part alta de la vila.

· El palau dels nobles, també a la part alta de la ciutat.

· La casa de la vila o ajuntament, des d'on s'administrava la ciutat.

· Els barris d'artesans i mercaders.

· Els barris dels jueus (call) o els mossàrabs.

4 La Vila de Bagà i els barons de Pinós

Possiblement Bagà ja existia com a nucli de població abans de l'any 1000 a C, a  l'època dels bascons i ligurs (el primer document que parla de la vila està datat l'any 839). Llavors s'anomenava Bacadunum, nom que derivà a  Bagadanum, Bagazano o Bagadà provinents del celta ("bac" en llengua celta significa vall tancada i el sufix "dunum" llatinitzat, vol dir ciutat fortificada, es a dir que l'antiga Bagà era coneguda com la ciutat fortificada de la vall tancada). Era aleshores a l'indret que  avui s'anomena St. Sebastià i  pertanyia al comtat de Cerdanya i al bisbat d'Urgell.  En  aquell temps, els habitants de la zona eren considerats grans guerrers per la seva rudesa i valentia.  

A l'època romana Bagà era ja una cruïlla important en la via romana que unia Empúries i Lleida. 

El cristianisme no arriba a aquestes terres fins el segle V (any 470) quan els visigots ja havien dominat aquests paratges. En aquell moment la vila era l'enllaç entre el Llobregat i el Ter des dels Pirineus.

Però la història de Bagà guanya importància a partir de l'establiment a la mateixa dels barons de Pinós (lligats als Comtes de la Cerdanya), concretament d'en Galceran I, que la converteixen en capital dels seus dominis (deixant el castell de Gósol), vers l'any 1092.

Amb Galceran II, fill de l'anterior s'inicia un període de prestigi per la casa dels Pinós que porta aparellat l'apogeu de Bagà (1100-1470). En Galceran II és qui portà de les croades dos guardons, ben  preuats per tots els baganesos: les relíquies de St. Esteve a qui dedicà l'església i la creu bizantina, que encara avui es conserven.

Cap el 1234, Galceran III de Pinós trasllada l'antiga població de Bagà - "Bagà vella" -  des de St. Sebastià fins el lloc que ocupa avui dia. Sembla que va ser el propi baró qui dissenyà la distribució dels patis, carrers i places dins el recinte assignat a la nova vila. Amb la finalitat d'assegurar la població en el nou centre urbà - "Bagà nova" - va concedir als seus habitants la carta de poblament i de franqueses, que els hi concedia exempcions. La nova vila es construïa al voltant del castell dels Pinós però, a mida que anava creixent, s'extenia cada vegada més cap al riu.

Sembla que a principis del segle XIV ja s'havia configurat totalment i estava encerclada per muralles. Al 1322 s'inicià la construcció del Raval, fora muralles. Durant aquest segle la població hagué de tenir cura de les fortificacions, ja que les lluites van ser contínues.  Entre els anys 1348 i 1349 més de la tercera part dels pobladors de Bagà moriren de la pesta negra fet que va trastocar els esquemes econòmics i socials de la vila. A més s'hi van afegir la fam (males collites i condicions meteorològiques adverses), els incendis, els terratrèmols i definitivament la guerra civil (1460-1470) que arruïnà tota Catalunya va deixar la vila de Bagà desfeta.

A partir d'aquí la baronia comença un continu anar i venir d'unes mans a altres, per problemes de successió, fins que finalment passa a les cases d'Alba i de Medinaceli, els grans d'Espanya, que abandonaren els dominis a mans de governadors i  d'administradors, fets que afavoreixen la contínua davallada  de la vila al llarg del segle.

5 Recorregut històric per la Vila de Bagà

5.1  Església de Sant Esteve

L'actual església de Sant Esteve no va ser la primera església parroquial de Bagà. Existia, a mig quilòmetre del poble, l'església de Sant Sebastià coneguda com  "l'església vella", que fou desfeta per bastir la nova dins el recinte emmurallat de la vila que anava creixent sota  els auspicis dels senyors de Pinós.

La primera notícia  del projecte de construcció data del 1316. L'església va ser inaugurada, encara no del tot acabada, el 1339 i l'any 1435, un segle després, es clou la volta, s'acaba la paret sobre el portal, on s'obre el bell finestral gòtic que il·luminarà l'altar.

Aquesta església és una bona mostra de la transició del romànic al gòtic. La planta de tres naus respon a l'esquema romànic de tipus basilical. La nau central acaba amb volta de canó apuntada, rematada per un absis semicircular cobert per una volta de quart d'esfera. Les naus laterals, més baixes i estretes, formen quatre capelles per banda que es comuniquen entre elles per arcs de mig punt i amb la nau central per arcs de punt d'ametlla o apuntats. Les capelles laterals són cobertes, set d'elles, amb voltes d'aresta, els nervis de les quals arrenquen de senzilles mènsules i s'interseccionen en claus.  

Tot l'interior de l'església és de pedra vista, ben carreuada als paraments que donen a la nau central i rejuntada a tota la resta. Els arcs són tots adovellats. Les obertures són de tipus romànic, vistes des de l'interior. N’hi ha dues a l'absis, asimètriques i estretes, acabades en arc de mig punt. Les del mur de migdia semblen haver rebut un tractament posterior de tipus gòtic, i gòtics són també, la rosassa al damunt de l'arc triomfal  i el finestral sobre el portal de ponent. La primera capella de migdia, tocant l'absis, comunica amb una edificació posterior segurament del segle XVII, que és la capella del Santíssim, d'estil neoclàssic.

L'exterior, molt auster, de parets matusseres i amb un teulat a dues aigües, transformat per modificacions modernes, llueix dues portalades gòtiques. La de tramuntana, normalment tancada, té quatre columnetes per banda rematades per capitells, dels que surten quatre arquivoltes ogivals, enllaçades per  un fris que ha perdut gairebé les figures que l'ornamentaven. La de ponent, que és la que  es fa servir, amb tres columnes i tres arquivoltes, amb els capitells i el fris amb figures de músics, sants i santes i motius  vegetals, acabat en unes mènsules de les que neixen la cornisa i sengles pinacles acabats en un floró. Ambdues portes són treballades amb pedres escollides que alternen els colors rosa i  blanc i que porten els senyals dels picapedrers. 

L'absis de l'església, que no és el primigeni, té forma poligonal de sis cares a l’exterior, i complia  també amb les funcions de defensa de la vila.

El massís campanar  quadrangular, assentat sobre la primera capella lateral, té obertes tres finestres amb les seves respectives campanes. Actualment resta acabat amb una estructura posterior, que mostra les quatre esferes del rellotge, rematant el conjunt  una cresteria de ferro que sosté la campana del rellotge.

A l'interior de l'església, en una vitrina,  es guarden alguns objectes singulars  com la senzilla creu bizantina, exemplar únic a Catalunya, datada del segle X i portada des de Jerusalem en temps de les  croades pels germans Pinós; un ric mantell brocat d'or de la Verge de Paller; un reliquiari  que representa el cap de Sant Esteve  i una custòdia barroca del segle XVIII. També hi trobem  una talla de fusta de la Mare de Déu del Roser (XVII-XVIII), restes d'un retaule de mitjans del segle XVIII greument mutilat durant la guerra civil, restes de l'antic orgue, el quadre de la Puríssima i  la pila de batejar procedent de l'antiga església. 
5.2 Pont de la Vila

Sortint del temple per la portalada major, seguint després pel carrer de la rectoria, avui d'en Calic, es contempla sobre el riu Bastareny  el molí de la vila, reconvertit en la companyia "Electra Baganense", avui en fase de restauració. El pont sobre el Bastareny, abans anomenat pont del molí,  data del segle XIV  i té al mig  un petit oratori. 
5.3 Torre de la Portella

Continuant pel carrer d'en Calic i abans d'entrar a la plaça Porxada es pot veure la torre de  la Portella, també anomenada torre Jussana o d'Espassén, l’única que resta sencera de les vuit existents a l'antiga muralla; servia de defensa de la vila.

5.4 Les muralles de Bagà 

El segle XIV és el més ben documentat. Les notícies sobre les muralles anteriors a aquest segle són escasses i sobre les posteriors són pràcticament nul·les. Es creu que les muralles  es construïren a mesura que la gent s'establia a la "pobla nova", l'actual Bagà (per distingir-la de  la "vella" situada a St. Sebastià). És possible que el perímetre de les primeres muralles del segle XIII fos insuficient, de forma que alguns trossos s'enderroquessin per edificar-ne de nous i engrandir el recinte. La muralla es començava a construir a partir d'una tàpia (el sòcol), feta d'una barreja d'argila i còdols ben amassada. Desprès s'anava pujant el mur fins una alçada d'uns dos o tres metres. Per evitar que l'aigua el deteriorés s'arrebossava amb una barreja de calç  i sorra anomenada calçobre. A la part baixa s'hi deixaven unes petites espitlleres o arqueres des d'on observaven els moviments de l'exterior per si convenia defensar-se. Per coronar els murs feien servir boix, que el cobrien amb terra pastada, donant-li forma piramidal, perquè l'aigua s'escorregués. A sobre, hi col·locaven "fulla", que eren unes primes làmines de fusta  que evitaven que el 
vent s'ho emportés. 
Es creu que a Bagà hi havia en aquesta època unes set torres, a més de la de l'homenatge i dues bestorres. Excepte la torre de La Portella i el bassament de la de Vilella, que eren rodones degut a reformes posteriors (segles XV i XVI), la resta de les torres eren quadrades. 

Cada portal d'accés tenia una sola torre i el corresponent pont. Les torres tenien una alçada d'entre vuit i nou metres. És possible que l'entrada no fos a ran de terra sinó  més aviat a l'alçada del primer pis, a on s'accedia a través d'una escala mòbil de fusta. Tenien una o dues espitlleres dirigides cap al portal. 

5.5 Plaça Porxada

La plaça Porxada també anomenada Reial, Major, de les Voltes o  d'en Galceran de Pinós és el cor de l'antiga vila. 

A la part de dalt, els porxos són a un nivell més elevat (porxos sobirans) i presenten  catorze pòrtics amb llinda de fusta rectes. A la part de baix (porxos jussans), els sis primers són amb arc de mig punt, un d’arc apuntat i els altres sis també rectes. A la part de dalt encara es conserven en guix, restes de l'ornamentació dels sostres com: pinyes, flors de lis i altres.

 La casa de més presència és l'anomenada casa Solanell, abans dels senyors de Foix, els escuts dels quals presideixen els finestrals del primer pis, amb dos quarters amb les barres de Foix i els altres dos quarters escacats. La portalada d’arc de mig punt, on hi ha un escut  amb un lleó rampant al primer i darrer quarter  i una planta en els altres dos. 

Cal remarcar que la plaça havia estat un important centre comercial i mercantilista, ja que Bagà es trobava en l'encreuament de dues importants vies de comunicació com eren la que portava a la Cerdanya i la de Ripoll. 

Presideix la plaça l'estàtua de ferro d'en Galceran de Pinós (1966).

5.6 Casc antic

El casc antic de la vila de Bagà  deu la seva existència als barons de Pinós, concretament al Galceran III, qui el 1233 decretà la creació de la nova vila a tocar del seu palau. Aquest nucli  històric es basa en unes illes rectangulars, allargades en sentit llevant-ponent, en les quals es tracen  els carrers principals que segueixen  les corbes de nivell. Altres carrers com el de la Pujada al Palau, del Forment (amb la plaça del mateix nom on hi havia la vella presó), la placeta de la Verdura (on es situa l'antic call jueu), i la Pujada de l'Especier tallen perpendicularment aquestes illes i salven l'acusat desnivell amb escales. Els noms dels carrers paral·lels al Palau són: de l'Especier, Sobirà, Passatge de la Fruiteria, carrer de la Fruita  i al capdavall el carrer Major.

Els habitatges, antigament anomenats albergs, segueixen una mida força homogènia. Eren de pedra o de fusta amb la coberta feta de bigues, canyes, boix, palla i terra. Eren estrets i amb poques i petites finestres. Tenien la planta baixa on  hi havia el celler, l'obrador i l'estable amb el bestiar (que durant l'hivern feia les funcions de "calefacció natural") o en algun cas el taller, i el pis per estatge. Aquest només disposava d'unes quantes cambres, en una de les quals hi havia la llar de foc i el menjador.

 Fora de les muralles creixien els ravals  (els barris més pobres),  els horts i els camps de conreu.

5.7  Palau

El Palau  va ser construït al segle XII  per ser residència dels senyors de Pinós. Romanen d'aquell edifici  un basament que pot ser el de la torre de l'Homenatge, algun arc dovellat de mig punt i l'entrada a un corredor subterrani. 

L'edifici que ara ocupa el lloc del vell castell fou aixecat pels senyors de Còdol a principis del segle XVIII, encara que presenta diferents etapes constructives. A ponent hi trobem una entrada amb arcs de pedra i  una escala, també de pedra, que dóna al pis principal, on es troben les estances dels senyors decorades amb pintures d'estil neoclàssic.

 L'edificació annexa mira al pati d'armes. La seva planta baixa forma un porxo amb tres arcs, al damunt hi ha una gran sala amb balcons. Tanca el pati, a llevant,  la capella del palau que ocupa el lloc de la primitiva església de Santa Maria del Castell, destruïda en bona part  i tapiada, però de la que encara es conserven els esgrafiats amb l'anagrama de “Maria” i la data de 1779.  

6 La llegenda del rescat de les cent donzelles

L'any 1147, el comte de Barcelona Ramon Berenguer IV, junt amb Navarra i Castella, va organitzar una expedició per conquerir als sarraïns la Ciutat d'Almeria.

Els catalans, atacaren la ciutat per mar i Galceran de Pinós, fill i hereu dels senyors de Bagà, n'era l'almirall. Mentre, els castellans i els navarresos atacaren per terra la ciutat. Així, la batalla va ser un èxit i el botí, considerable. Però en Galceran de Pinós i Sant Cerní, servidor seu, van ser fets presoners pels sarraïns.

En retornar l'expedició a Barcelona, el pare d'en Galceran, el baró de Pinós, va demanar al comte de Barcelona que fes els possibles per saber si el seu fill era viu, i si era així, saber quin rescat en demanaven. L'emissari enviat pel comte a negociar amb el rei moro va confirmar que en Galceran era viu i que el rescat que demanaven per ell era: cent mil dobles d'or, cent draps de brocat, cent cavalls blancs, cent vaques bragades i cent donzelles verges.

El baró de Pinós va vendre part del seu patrimoni per poder pagar el rescat. L'únic que els faltava per aplegar eren les cent donzelles.

Així, tots els súbdits seus s'oferiren per aportar les cent noies donzelles. La família que tenia tres noies, n'hi aportava dues; la que en tenia dues, n'hi aportava una i les famílies que en tenien una, ho sortejaven entre vàries per veure a quina li tocava.

Recollit el rescat,  van fer camí cap a Tarragona,  per després dirigir-se a Salou, on s'havien d'embarcar cap a terres dels sarraïns.

Ja feia cinc anys que en Galceran era empresonat. Sense perdre la fe en Sant Esteve, patró de Bagà, cada dia li adreçava les seves pregàries.

Precisament la nit abans que la comitiva del Rescat embarqués a Salou, el sant patró es va aparèixer a Galceran i el va alliberar. A la matinada, Galceran i el seu amic Sant  Cerní, alliberat pel seu patró Sant Genís,  es varen trobar al mateix port de Salou, d'on van sortir immediatament cap a Tarragona. A mig camí, van topar-se amb tot el seguici del Rescat que anava cap a Salou. Amb gran goig pel retrobament van tornar tots cap a Tarragona i d'allà cap a Barcelona a fer saber la notícia al comte i d'allà cap a Bagà.

Quan Galceran va veure el campanar de l'església de St. Esteve, va  posar-se de genolls i va continuar fins a l'església. Tothom el va rebre amb gran goig i alegria.

Com a mostra d'agraïment,  va alliberar de pagar impostos a les famílies que havien donat les filles pel rescat i va donar a cada donzella un bon dot per al matrimoni.

Bagà. Berga: Consell Comarcal del Berguedà

